**ΜΟΝΟΗΜΕΡΑ ΣΕΜΙΝΑΡΙΑ**

**ΓΕΝΙΚΟΣ ΚΑΝΟΝΙΣΜΟΣ ΤΗΣ ΕΕ ΓΙΑ ΤΗΝ ΠΡΟΣΤΑΣΙΑ ΠΡΟΣΩΠΙΚΩΝ ΔΕΔΟΜΕΝΩΝ**

**5 και 6 Φεβρουαρίου 2019**

**ΧΑΙΡΕΤΙΣΜΟΣ**

Αγαπητοί Φίλοι,

Εκλεκτοί ομιλητές,

Εκ μέρους του Ανωτάτου Δικαστηρίου  καλωσορίζω όλους τους συμμετέχοντες, στο  σημερινό μονοήμερο εκπαιδευτικό σεμινάριο, με θέμα τον *«Γενικό Κανονισμό της ΕΕ για την Προστασία Προσωπικών Δεδομένων»*. Το Σεμινάριο διοργανώνεται σε συνεργασία με το Κέντρο Ευρωπαϊκού Συνταγματικού Δικαίου – Ίδρυμα Θεμιστοκλή και Κωνσταντίνου Τσάτσου, την Ελληνική Αρχή Προστασίας Δεδομένων Προσωπικού Χαρακτήρα, το Εθνικό Καποδιστριακό Πανεπιστήμιο Αθηνών, το Γραφείο Επιτρόπου Προστασίας Δεδομένων Προσωπικού Χαρακτήρα Κύπρου και το Πανεπιστήμιο Κύπρου.

Το σεμινάριο μας είχε προταθεί από το Πανεπιστήμιο Κύπρου, μετά από έρευνα εκτίμησης των εκπαιδευτικών αναγκών των Δικαστώνσε θέματα προστασίας προσωπικών δεδομένων. Γι’ αυτό και αρχικά είχε διαμορφωθεί, με υποθέσεις εργασίας ειδικά για Δικαστές. Αποδεχθήκαμε την πρόταση, με την προϋπόθεση  να διευρυνθεί η ομάδα συμμετεχόντων με Νομικούς Λειτουργούς, Πρωτοκολλητές και Λειτουργούς Αρχείου εκτιμώντας ότι το καίριο θέμα, της Προστασίας των Προσωπικών Δεδομένων, είναι όχι μόνο πολύ χρήσιμο, αλλά και απαραίτητο, για όλες τις ομάδες που ανέφερα, αφού όλες εμπλέκονται με τον ένα ή τον άλλο τρόπο στη διαχείριση προσωπικών δεδομένων. Αυτή η ανάγκη για περαιτέρω εκπαίδευση επί του θέματος, επιβεβαιώθηκε  από το γεγονός ότι και τα 41 άτομα που προσκλήθηκαν, μηδενός εξαιρουμένου, δήλωσαν άμεσα το ενδιαφέρον τους για συμμετοχή στο Πρόγραμμα.

Η προστασία προσωπικών δεδομένων δεν είναι κάτι καινούργιο. Στην Ευρωπαϊκή Ένωση άρχισε να προωθείται έντονα από το 2012. Απώτερος στόχος, πέραν της προστασίας των προσωπικών δεδομένων, είναι να καταστεί η Ευρώπη έτοιμη για την επερχόμενη ψηφιακή εποχή.

Πρόσφατα τέθηκε σε ισχύ ο Κανονισμός ΕΕ/2016/679 για την προστασία των φυσικών προσώπων έναντι της επεξεργασίας δεδομένων προσωπικού χαρακτήρα και την ελεύθερη κυκλοφορία τους. Ταυτόχρονα εκδόθηκε και η οδηγία ΕΕ/2016/680 για την προστασία των φυσικών προσώπων έναντι της επεξεργασίας δεδομένων προσωπικού χαρακτήρα από αρμόδιες διωκτικές αρχές.

Για την αποτελεσματική εφαρμογή του Ευρωπαϊκού Κανονισμού και Οδηγίας, η ΕΕ ενεθάρρυνε, με την έγκριση των αναγκαίων κονδυλίων, την επιμόρφωση των Δικαστών και άλλων ομάδων, ώστε να υπάρξει εξοικείωση με τις σημαντικές αλλαγές που επήλθαν στον τρόπο διαχείρισης προσωπικών δεδομένων και στο δικαίωμα για πληροφόρηση.

Αναμένεται ότι οι Δικαστές θα κληθούν στο μέλλον να αποφανθούν για τη νομιμότητα της επεξεργασίας των προσωπικών δεδομένων και ενδεχομένως και των αποφάσεων της Επιτροπής Προστασίας Προσωπικών Δεδομένων.

Μέσω του σημερινού Εκπαιδευτικού Προγράμματος, θα έχετε την ευκαιρία, πέραν της ενημέρωσης από διακεκριμένους εκπαιδευτές για την εφαρμογή της νέας Οδηγίας και Κανονισμού, να συμμετάσχετε σε πρακτικές ασκήσεις με υποθετικά σενάρια, κάτι που θα σας βοηθήσει να εξοικειωθείτε με τα θέματα που καλύπτει η Οδηγία και ο Κανονισμός.

Προτού ολοκληρώσω, θα ήθελα να ευχαριστήσω την κα Τατιάνα Συνοδινού που μας πρότεινε τη συνεργασία. Επίσης θα ήθελα να ευχαριστήσω τους εκπαιδευτές που ταξίδεψαν από το εξωτερικό για να είναι μαζί μας σήμερα και όλους όσους από πλευράς Ανωτάτου Δικαστηρίου και Πανεπιστημίου Κύπρου βοήθησαν στην άρτια οργάνωση του Προγράμματος.

Εύχομαι καλή συνέχεια στις εργασίες του Προγράμματος.

Γιώργος Ερωτοκρίτου